MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Fælles holdning vedtaget af Rådet med henblik på vedtagelse af Europa-Parlamentets og Rådets direktiv om foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer og om ændring af direktiv 74/150/EØF

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Fælles holdning vedtaget af Rådet med henblik på vedtagelse af Europa-Parlamentets og Rådets direktiv om foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer og om ændring af direktiv 74/150/EØF

1- HIDTIDIGT SAGSFORLØB

Forslag sendt til Europa-Parlamentet og Rådet (dok. KOM(98)472 endelig udgave - 98/0247 COD): 3. september 1998

Udtalelse fra Det Økonomiske og Sociale Udvalg: 27. januar 1999

Udtalelse fra Europa-Parlamentets førstebehandling: 5. maj 1999

Ændret forslag fremsendt: 16. august 1999

Vedtagelse af den fælles holdning: 8 November 1999

2- EMNET FOR KOMMISSIONENS FORSLAG

Det foreliggende direktivforslag indeholder krav til forurenende emissioner fra motorer til landbrugs- og skovbrugstraktorer. Af hensyn til ensartetheden for branchen er kravene heri de samme som kravene til motorer i ikke-vejgående mobile maskiner, som der er fastsat to faser for ved Europa-Parlamentets og Rådets direktiv 97/68/EF (EFT L 59 af 27.2.1998).

3- BEMÆRKNINGER TIL DEN FÆLLES HOLDNING

3.1 Korte bemærkninger til den fælles holdning

Bortset fra nogle redaktionelle ændringer adskiller Rådets fælles holdning sig kun fra Kommissionens forslag på følgende to punkter: Der er indsat en ny artikel 4 (tidsplan for anvendelsen), og artikel 7 (afgiftsbegunstigelser) er udgået.

3.2 Europa-Parlamentets ændringsforslag fra førstebehandlingen:

- Ændringsforslag fra Europa-Parlamentet, som Kommissionen har accepteret, og som findes i den fælles holdning:

Ingen

- Ændringsforslag fra Europa-Parlamentet, som Kommissionen har accepteret og som ikke findes i den fælles holdning:

Ændringsforslag nr. 1, som bestod i en ny betragtning om modus vivendi, havde Kommissionen accepteret, omend ændringen blev anset for overflødig. Derfor kan Kommissionen så meget mere tilslutte sig den fælles holdning..

Ændringsforslag nr. 3, som var rent redaktionel, vedrørte artikel 7 om afgifts begunstigelser og blev accepteret af Kommissionen, men ændringen findes ikke i den fælles holdning, eftersom artikel 7 er udgået. Kommissionen kan imidlertid tilslutte sig, at denne artikel er udgået, da spørgsmålet om afgiftsbegunstigelser i traktorbranchen hidtil - så vidt vi er underrettet - ikke har optrådt i praksis (således som det er tilfældet i motorkøretøjssektoren). Der er således ikke grund til at lovgive om en situation, der sandsynligvis ikke bliver aktuel.

3.3 Nye bestemmelser, som Rådet har indført, og Kommissionens holdning hertil:

Bortset fra, at artikel 7 om afgiftsbegunstigelser er udgået, ligger forskellene fra Kommissionens forslag først og fremmest i det vigtige spørgsmål om datoerne for anvendelse af direktivet (efter forskellige motoreffektklasser og i anden fase for grænseværdier for forurenende stoffer). Efter Kommissionens opfattelse er der dog ikke ændret på det grundlæggende i dens forslag.

4- KONKLUSION

Kommissionen kan gå ind for den fælles holdning. Hensynet til miljøbeskyttelsen taler til gunst for denne politiske enighed, som kan fremme vedtagelsen af direktivet.